Ռազմիկ Կուռոյան

Ռազմիկ Հակոբի Կուռոյան  (), հայ քիմիկոս-օրգանիկ։ Քիմիական գիտությունների դոկտոր (1985), պրոֆեսոր (1988):

Կենսագրություն 
Ռազմիկ Կուռոյանը ծնվել է 1938 թվականի դեկտեմբերի 26-ին, Նոր Բայազետ (այժմ`Գավառ) քաղաքում։ Միջնակարգ դպրոցն ավարտելուց հետո 1961 թվականին ընդունվել է Երևանի պետական համալսարանի՝ քիմիայի ֆակուլտետը։ 1963 թվականին գործուղվել է  Սանկտ-Պետերբուրգ՝ բարձրամոլեկուլային միացությունների ինստիտուտում քիմիական միացությունների կառուցվածքի որոշման օպտիկական եղանակներն ուսումնասիրելու համար։ 1964 թվականին ընդունվել է ՀԽՍՀ գիտությունների ակադեմիայի օրգանական քիմիայի ինստիտուտի ասպիրանտուրան։ 1968 թվականին պաշտպանել է թեկնածուական ատենախոսություն, ստացել քիմիական գիտությունների թեկնածուի գիտական աստիճան և աշխատանքի անցել Արմենակ Մնջոյանի անվան՝ նուրբ օրգանական քիմիայի ինստիտուտում սկզբում որպես կրտսեր, իսկ 1972 թվականից՝ ավագ գիտաշխատող։ 1984 թվականին Ռազմիկ Կուռոյանը պաշտպանել է դոկտորական ատենախոսություն և ստացել քիմիական գիտությունների դոկտորի գիտական աստիճան, իսկ 1988 թվականին՝ պրոֆեսորի կոչում։

Աշխատանքները վերաբերում են ազոտ պարունակող սպիրոտարացիկլային միացությունների՝ ազասպիրանների սինթեզին։ Համահեղինակ է 2 նոր պատրաստուկների, որոնցից մեկը («Սպիրատին» պայմանական անունով) հակաընկճումային, հակապսիխոզային միջոց է և անցնում է մինչկլինիկական փորձարկում։

Հեղինակ է ավելի քան 180 գիտական աշխատությունների։

Ռազմիկ Կուռոյանը մահացել է 2001 թվականի դեկտեմբերի 1-ին, Երևանում։

Ծանոթագրություններ 

Հայ քիմիկոսներ
Քիմիական գիտությունների դոկտորներ
Հայ պրոֆեսորներ
ԵՊՀ շրջանավարտներ